Kibar 55: Biig sẽn tʋmd wẽnd-doogẽ
BI-KƖDG ning yãmb sẽn ne wã yʋʋr la a Sãmwɛlle. Rao ning sẽn tik a Sãmwɛll zugã yaa Israɛll maan-kʋʋdb kãsma. A yʋʋr la a Eli. Yaa a Sãmwɛll ba a Ɛlkana la a ma a Ana n tall-a n wa a Eli nengẽ.
A Sãmwɛll zemsa yʋʋm a naas bɩ a nu. La a na n zĩnda a Zeova sɛk-roogẽ wã ne a Eli la maan-kʋʋdb a taabã. Bõe yĩng t’a Ɛlkana ne a Ana tall b bi-kɩdg a Sãmwɛll t’a na n tɩ tʋm a Zeova sɛk-roogẽ wã. Bɩ d gese.
Yʋʋm a wãn sẽn deng rẽ, a Ana sũurã da sãama wʋsgo, bala a ra pa tar biig ye. A ra rata biig ne a sũur fãa. A Ana wa n kẽnga a Zeova sɛk-roogẽ wã n pʋʋs-a n yeel yaa: ‘Zeova, ra yĩm m yell ye. Fo sã n kõ maam bi-ribla, mam na n dɩk-a lame n kõ foo a yõor tɛka.’
A Zeova kelga a Ana pʋʋsgã, la kiis a wãn poore, a roga a Sãmwɛlle. A Ana ra nonga a biigã, la a sẽn wa n ket n paoodẽ menga, a zãms-a lame t’a bãng a Zeova. A yeela a sɩdã t’a Sãmwɛll sã n wa sigi, a na n tall-a lame n kẽng sɛk-roogẽ wã t’a tɩ tʋmd a Zeova tʋʋmã.
Yãmb pa ne a Ana ne a Ɛlkana sẽn sɩd tall a Sãmwɛll n wa sɛk-roogẽ wã sɩda? A Sãmwɛll baaba ne a ma sẽn wub-a sõma wã yĩnga, a sũura nooma a sẽn paam n na n tʋm a Zeova sɛk-roogẽ wã. Yʋʋmd fãa, a Ana ne a Ɛlkana wata sɛk-roogẽ wã n waoogd a Zeova la b get b bi-riblã. Yʋʋmd fãa me, a Ana wʋgda fu-bil n wat n kõt a Sãmwɛlle.
A Sãmwɛll kell n tʋma a Zeova sɛk-roogẽ wã, t’a Zeova la nin-buiidã nong-a. La a Eli kom-dibli a Ofni ne a Fineyas ra yaa nin-yoodo. B tʋma tʋʋm-yood la b kɩt tɩ neb a taabã me kɩɩs a Zeova noyã. A Eli ra pa segd n le sak tɩ b yɩ maan-kʋʋdb ye. La a pa maan woto ye.
Baa ne nebã sẽn da tʋmd tʋʋm-yood sɛk-roogẽ wã, a Sãmwɛll ka bas tɩ rẽ kɩt t’a bas n pa le tũud a Zeova ye. La sẽn mik tɩ yaa neb bilf bal n da nong a Zeova wã yĩnga, a Zeova sẽn da gom ne ned kaoosa wʋsgo. A Sãmwɛll sẽn wa n bɩ bilf n paase, bũmb n maane.
A Sãmwɛll wa n gõee daar a yembr sɛk-roogã pʋgẽ, n wʋmd koɛɛg sẽn boond-a. A sakame la a wudg n tɩ yeel a Eli yaa: ‘Yãmb sẽn bool maamã, m waame.’
La a Eli yeel-a lame tɩ yẽ pa bool-a, la a yeel-a t’a lebg n tɩ gãande. A Sãmwɛll sɩd lebgame.
La koɛɛgã le boolame tɩ: ‘Sãmwɛll!’ T’a Sãmwɛll yik n zoe n kẽng a Eli nengẽ n tɩ yeel yaa: ‘Yamb sẽn bool maamã, m waame.’ La a Eli yeelame yaa: ‘M pa bool-f ye, m biiga. Lebg n tɩ gãande.’ T’a Sãmwɛll le lebge.
La koɛɛgã leb n boola naoor a tãab-n-soab tɩ: ‘Sãmwɛll!’ A Sãmwɛll yikame n le zoe n ta a Eli nengẽ n yeel yaa: ‘Masã wã yẽ, yaa yãmb n bool maam.’ A Eli bãngame tɩ yaa a Zeova n da boond a Sãmwɛlle, t’a yeel a Sãmwɛll yaa: ‘Lebg n tɩ gãande. La koɛɛgã sã n le bool-f bɩ f yeel tɩ: “Zeova, gom tɩ f tʋm-tʋmdã kelgdame.” ’
A Zeova le bool-a lame yɛsa, t’a Sãmwɛll leok wa a Eli sẽn togs-a to-to wã. A Zeova yeela a Sãmwɛll t’a na n sɩbga a Eli ne a kom-dibli wã. Kaoosg zugẽ, Israɛll nebã wa n zaba ne Filisti nebã, t’a Ofni ne a Fineyas ki zabrã pʋgẽ. A Eli sẽn wʋm t’a kom-dibli wã kiime wã, a lʋɩɩ tẽng t’a yublã kao tɩ yẽ me ki. Kell n yɩɩ wa a Zeova sẽn da yeelã bal kɛpɩ.
A Sãmwɛll bɩɩme, la yaa yẽ n yɩ Israɛll yaoolem bʋ-kaooda. A sẽn wa n kʋʋlã, Israɛll nebã yeel-a lame t’a yãk ned t’a yɩ b naaba. A Sãmwɛll sũurã pa yɩ noog ye, bala yaa a Zeova n da yaa b naaba. La a Zeova yeela a Sãmwɛll t’a wee n kelg nebã goama, n bao naab n kõ-ba.
1 Sãmwɛll 1:1-28; 2:11-36; 3:1-18; 4:16-18; 8:4-9.
Sogsgo
- Bi-kɩdg ning sẽn be foto wã zugã yaa ãnda, la neb a taabã yaa ãnd dãmba?
- Daar a yembre, a Ana sẽn wa n be a Zeova sɛk-roogẽ wã, a pʋʋs n kosa bõe, la bõe n wilgd t’a Zeova reega a pʋʋsgã?
- B sẽn wa n tall a Sãmwɛll n kẽng a Zeova sɛk-roogẽ wã t’a tara yʋʋm a wãna, la bõe la a ma wã ra maand n kõt-a yʋʋmd fãa?
- A Eli kom-dibli wã yʋy la bõe, la b ra yaa nin-bʋs buudu?
- Naoor a wãn la a Zeova bool a Sãmwɛlle, la koe-bʋg la a taas-a?
- A Sãmwɛll sẽn wa n lebg kãsmã, a lebga bõe, la a sẽn wa n kʋʋlã bõe n maane?
Sogsg a taaba
- Karm-y 1 Sãmwɛll 1:1-28.
Mak-sõng bʋg la a Ɛlkana kõt zak-soben-dãmbã, sã n yaa ne lʋɩ taoor Wẽnnaam tʋʋmdã pʋgẽ wã? (1 Sãm. 1:3, 21; Mat. 6:33; Fil. 1:10)
A Ana sẽn tall manesem ning a zu-loɛɛgã pʋgẽ wã zãmsda tõnd bõe? (1 Sãm. 1:10, 11; Yɩɩl 55:23; Rom 12:12)
- Karm-y 1 Sãmwɛll 2:11-36.
Wãn to la a Eli waoog a kambã n yɩɩg a Zeova, la bõe la woto zãmsd tõndo? (1 Sãm. 2:22-24, 27, 29; Tõo. 21:18-21; Mat. 10:36, 37)
- Karm-y 1 Sãmwɛll 4:16-18.
Kiba-wẽns a naas bʋs la b wa n togs a Eli, la bõe n maan-a?
- Karm-y 1 Sãmwɛll 8:4-9.
Wãn to la Israɛll nebã beeg a Zeova wʋsgo, la wãn to la tõnd tõe n teel a Rĩungã wakat fãa? (1 Sãm. 8:5, 7; Zã 17:16; Zak 4:4)
mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn